શ્રી સુરેશભાઈની જામનગરની મુલાકાત સંદર્ભે જણાવેલ પ્રતિભાવમાં એક ખૂબ જ અગત્યની અને મળવા જેવી વ્યક્તિનો ઉલ્લેખ કરવાનું વિસ્મરણ થઈ ગયું જે બદલ સુરેશભાઈ દરગુજર કરવા વિનંતિ. ડૉ. શ્રી મૌલિક શાહના આંગણવાડીનો કાર્યક્રમ પૂરો કર્યા બાદ શ્રી સુરેશભાઈના એક સ્નેહી મિત્ર શ્રી ભટ્ટ સાહેબ, કે જેઓ અહિ ડેંટલ કોલેજના ડીન તરીકેના હોદા ઉપર છે, તેઓના આગ્રહથી, એક બીજાને ક્યારે ય રૂબરૂ મળ્યા નહિ હોવા છતાં, તેમને ઘેર પહોંચ્યા અને પરિચય આપતાં જ બંનેનું ઉષ્મા ભર્યું સ્વાગત કર્યું. બાદ વાતોએ વળગ્યા અને શ્રી ભટ્ટ સાહેબ તો મૂળભુત રીતે ડેંટીસ્ટ છે અને સુરેશભાઈ ઈલેક્ટ્રીક એંજીનીયર, પરંતુ બંનેનો વાતોનો મુખ્ય વિષય ઈલેક્ટ્રીક એંજીનીયરીંગમાં થયેલી અને થનારી વૈજ્ઞાનિક શોધ-ખોળ બની રહ્યો. શ્રીભટ્ટ સાહેબનું આ વિષયનું જ્ઞાન અને ઉંડાણ જોઈ, હું તો બંનેની વાતો સમજ ના પડતી હોવા છતાં, મુગ્ધ બની એક મૂક શ્રોતા બની રહ્યો. બાકી હતું તે આ વાતો દરમિયાન મારાં દીકરી-જમાઈ અમોને શોધતા ત્યાં આવી પહોંચ્યા અને જમાઈરાજ પણ ઈલેકટ્રીક એંજીનીયર હોય અને આ જ ફીલ્ડમાં કામ કાજ કરતા હોય તેમને તો ઘીનો ઘડો મળી ગયો ! ત્રણે જામી પડ્યા ! અને અમે સૌ હું મારી દીકરી ભટ્ટ સાહેબના પત્ની અને પૂત્ર મુગ્ધતાથી શ્રોતા બની રહ્યા ! હા, આ પહેલાં જ ભટ્ટ સાહેબના પત્નીએ ઝ્ડપથી રસોઈ બનાવી અમોને ધરાર જમાડી દીધેલા જેથી અમો શાંતિથી તેઓની વાતોના શ્રોતા બની રહીએ ! શ્રી ભટ્ટસાહેબ અને પરિવારનો સૌજન્યશીલ, વિવેકી અને પ્યાર અને પ્રેમ મારાં માટે તો એક ચીરઃસ્મરણીય પ્રસંગ બની રહ્યો અને એવો જ ભાવ મારી દીકરી-જમાઈ ઉપરાંત સુરેશભાઈ પણ ધરાવે છે તેમ હું જાણું છું .ટૂંકમાં વારંવાર મળવાનું મન થાય તેવો પ્રેમ, લાગણી અને ઉલ્લાસ ભર્યો પરિવાર ! શ્રીસુરેશભાઈનો આવા પરિવાર સાથે પરિચય કરાવવા બદલ ખૂબ ખૂબ આભાર ! અસ્તુ !